Kumsubiri mtoto
Language: Swahili | Genre: Creative_writing

Kumsubiri  mtoto  

Leo ni siku kubwa! Baada ya kusubiri kwa  miezi 9, mamake Taby anaenda hospitalini  kujifungua mtoto. Atarudi baada ya siku  tatu.  Unaweza kusoma tarehe na siku hiyo kwenye  kalenda? Itakuwa tarehe gani mamake Taby  atakaporudi nyumbani? 
"Kwaheri mpendwa!" Mamake Taby  anasema. "Tafadhali, msaidie babako.  Nitarudi nyumbani hivi karibuni nikiwa na  zawadi itakayotushangaza sote!"  Mtoto aliye tumboni kwa mama amekua  mkubwa sana. Taby hawezi kumkumbatia  mamake kama ilivyokuwa hapo mbeleni.  
Dereva wa teksi anapiga honi. Wakati  umefika wa mama kuondoka. Taby anaanza  kulia. Babake anambeba mabegani kwake.  Taby hupenda kuwa juu kama alivyo sasa.  Sasa yeye ni mrefu kumliko babake.  Ikiwa urefu wa babake Taby ni sentimita 160,  je, sasa Taby yuko umbali gani kutoka chini?  
Muda mfupi baadaye, Taby anaanza kulia  tena. Hii itakuwa mara ya kwanza kabisa  kwa Taby na mamake kutengana.  Babake Taby anamweka kwenye kiti kilicho  mbele yake. Anamfuta machozi kisha  anamzungumzia polepole kumfariji.  
 Anapokuwa amesimama kwenye kiti, Taby  anafurahi tena. "Nina umri wa miaka 6! Mimi  sasa ni msichana mkubwa!" Taby anasema.  Anaposimama kitini kama alivyo sasa, Taby  anakuwa mrefu kama babake alivyo.  Je, unakumbuka urefu wa babake? Je, Taby ni  mrefu kiasi gani anaposimama sakafuni?  
Taby atasubiri tu siku tatu kuanzia Jumatano  hadi Jamamosi, lakini kwake ni kama miaka.  Anajaribu kuhesabu saa ambazo atalazimika  kusubiri.  Anajua kuwa kuna saa 24 kwa siku, kwa  hivyo anajiambia, "24 + 24 + 24 ni______."  Unajua jawabu?  
Taby anasema, "Baba, nilidhani kwamba  mimi ni mtoto wako! Hivyo ndivyo  unavyoniita. Itakuwaje sasa? Je, nitakoma  kuwa mtoto wako?"  Babake anamwambia, "Wewe ni mtoto wetu  wa kwanza wa pekee. Na hivyo ndivyo  utakuwa wakati wote." 
Baba anajibu maswali mengi kuhusu mtoto  mpya. Kisha anapata wazao. "Mbona  usimwandikie mama barua? Unaweza  kumwelezea vile unavyomkosa na kumwuliza  maswali kuhusu mtoto atakayezaliwa."  "Ningependa sana kufanya hivyo, baba.  Utanisaidia kuandika?" Taby anamwambia  babake.  
Baada ya chakula cha mchana, baba  anamsaidia Taby kumwandikia mamake  barua. Isome barua aliyoiandika Taby:  Kwa Mama, Ninakupenda na ninakukosa  sana! Baba anasema kuwa utarudi  nyumbani Jumamosi. Nina hamu ya kukuona  wewe na mtoto. Nina maswali mengi sana.  Mtoto wetu mpya ni mvulana au msichana?  Atanifanana? Je, ataanza lini kutembea au  kuzungumza?  Upendo kutoka kwa Taby, binti yako  mkubwa. 
Anapomaliza kuandika barua yake, Taby  anaanza kuota.  Kisha anafikiri, "Labda watakuwa watoto  wawili. Labda, watakuwa mapacha kama  baadhi ya marafiki zangu." Taby anafikiria  juu ya Zubeda na Brenda, dada mapacha  wanaofanana kabisa.  "Mapacha wetu wanaweza kuwa wa aina  gani?" anaendelea kuwaza.  
Siku iliyosubiriwa kwa hamu, inafika na Taby  anasisimkwa sana. Alikuwa amesubiri kwa  siku tatu, au saa 72, lakini ilikuwa kama  miezi mingi tangu mamake alipoenda  hospitalini.  Wamesubiri miezi 9 kwa mtoto kua tumboni  mwa mamake. Taby anahesabu miezi kurudi  nyuma, "Aprili mpaka Machi, ni mwezi 1, hadi  Februari ni miezi...."  Hesabu kurudi nyuma ili upate mwezi hasa  mtoto alipoanza kua tomboni mwa mama.  
Taby anawasikia wazazi wake wakiwa  mlangoni. Anakimya akitaka kuwashangaza.  Lakini, yeye ndiye anayeshangazwa.  Mamake alikuwa amekuja nyumbani na  mapacha! Taby sasa amepata dada na  ndugu!  

Source www.africanstorybook.org